Ti Panagungar ni Jesus Kaipapananna ti Biag!
TI PANAGUNGAR ni Jesus ket saan laeng a naisangsangayan wenno nagkauna a pasamak nga awan maipaayna a pagimbagan kadatayo. Dinakamat ni apostol Pablo ti kinapateg dayta idi insuratna: “Ni Kristo naibangonen manipud kadagiti natay, ti umuna a bungbunga kadagidiay naturog ken patay. Ta yantangay ti ipapatay ket gapu iti maysa a tao, ti panagungar dagiti natay ket gapu met iti maysa a tao. Ta no kasano a ken Adan matmatay ti amin, kasta met nga iti Kristo mapagbiagto ti amin.”—1 Corinto 15:20-22.
Napagungar ni Jesus idi Nisan 16, 33 C.E., ti aldaw iti tawen a maidaton ti umuna a bungbunga ti kaunaan nga apit a bukbukel iti sanguanan ni Jehova a Dios iti santuario ti templo idiay Jerusalem. Idi tinukoyna ni Jesus kas umuna a bungbunga, impakita ni Pablo nga addanto dadduma nga indibidual a mapagungar.
Ilawlawag ti sumaruno a sasao ni Pablo no ania dagiti pagimbagan ti panagungar ni Jesus. “Yantangay ti ipapatay ket gapu iti maysa a tao,” kuna ni Pablo, “ti panagungar dagiti natay ket gapu met iti maysa a tao.” Mataytayo amin gapu iti basol ken kinaimperpekto nga impatawid ni Adan. Ngem babaen ti panangitedna iti perpekto a natauan a biagna kas subbot, linuktan ni Jesus ti gundaway dagiti tattao a maluk-atan iti pannakaadipen iti basol ken ipapatay babaen ti panagungar. Nagsayaat ti pananggupgop ni Pablo iti Roma 6:23: “Ta dagiti isupapak ti basol isu ti ipapatay, ngem ti sagut nga ipaay ti Dios isu ti agnanayon a biag babaen ken Kristo Jesus nga Apotayo.”
Inlawlawag a mismo ni Jesus kadatayo ti kaipapanan ti ipapatay ken panagungarna. Iti panangtukoyna ti bagina, kinunana: “Masapul a maibayog ti Anak ti tao, tapno tunggal maysa a mamati kenkuana maaddaan iti agnanayon a biag. Ta ti Dios inayatna ti lubong iti kasta unay isu nga intedna ti bugbugtong nga Anakna, tapno tunggal maysa a mangwatwat iti pammati kenkuana saan koma a madadael no di ket maaddaan iti agnanayon a biag.”—Juan 3:14-16.
Agasem dayta, biag nga agnanayon nga awan ut-ot, panagsagaba, wenno ladingit! (Apocalipsis 21:3, 4) Anian a nagragsak a namnama! Kastoy ti kinuna ti maysa nga iskolar: “Nupay ti tanem ipalagipna kadatayo ti kinaababa ti biag, ti panagungar ipasiguradona kadatayo ti kinaababa ni patay.” Wen, ti panagungar ni Jesus kaipapananna ti biag!
ilo_Latn ilo_Latn ilo_Latn ilo_Latn ilo_Latn ilo_Latn